Аоперативтә Усбарҭа Аҧсны Аҳәынҭқарра ашәахтәқәеи аизгақәеи рминистрра аппарат Хада иатәу структуратә хырхарҭоуп.
Ари аусбарҭа ауснагӡараан изықәныҟәо акәны иҟоуп Аҧсны Аҳәынҭқарра ашәахтә закәанҧҵареи, аҳәынҭқарра амчра зныҧшуа егьырҭ анорматив-зинтә актқәеи, ашәахтәқәареи, афинансттә-нхамҩеи, аусҧҟақәеи, аинструкциақәеи адҵаҧҟақәеи рызҵаарақәа ирыдҳәалоу.
Аоперативтә Усбарҭа ахықәкы хадақәа иреиуоуп:
– ашәахтә еилагарақәа рышьақәыргылареи раарҧшреи, рыгәҽанҵареи, раҧырҟәҟәаареи рзы аоперативтә усмҩаҧгатәқәа реиҿкаареи рымҩаҧгареи;
– ААР аинспекциақәа комплекслатәи агәаҭарақәа рымҩаҧгара аус аан ахы алархәра;
– Аусбарҭа ашәахтә гәаҭарақәа рграфики аусуратә плани шьақәнаргылоит, ААР аинспекциақәа рыҟәшақәа аусуратә плани агәаҭарақәа рграфики иахьынӡарықәшәо русура хылаҧшра азнауеит;
– Аҧсны Аҳәынҭқарра ашәахтәқәеи аизгақәеи ирызку азакәанҧҵара ахылаҧшра аҭара арыҕәҕәараҿы азинхьчаратәи ахылаҧшратәи аҳәынҭқарратә усбарҭақәа русмҩаҧгатәқәа рҿы ахы рылархәра;
– ашәахтәқәеи егьырҭ аизгақәеи рымшәра, мамзаргьы иааидкыланы ашәахтә закәанҧҵара аилагараан ахатә хаҿрақәеи азинтә хаҿрақәеи ртауар-материалтә хәыдақәа зыҩноу ахыбра ашәқәа рҷабра, аилагарақәа рҽеины рҭыҧ иқәырҵаанӡа;
– Агәаҭаратә акт ашьақәыргылара анаҩс, ААР анапхгаҩцәа реиуа иӡбамҭала атауар-материалтә хәыдақәа (атауарқәа, аалыҵ, уб. егь.) ирымнахуеит урҭ ашәахтәшәара иарбамзар.